དེ་རྗེས་ང་རང་མུ་མཐུན་ཁོང་མོར་སར་འགྲོ་དགོས་ལ།མོས་ཀྱང་ང་ཡོང་བའི་ཞོགས་པ་དེར་སྔ་པོ་ནས་རྒྱ་སྒོ་ཕྱེས་ནས་ང་ངང་སྒུག་བྱེད་པའི་ལུགས་སྲོལ་ཡོད་ཅིང་།ང་ཁང་པའི་ནང་ཡར་འཛུལ་མ་ཐག་ང་ལ་དགའ་སྣང་ཆེན་པོས་འཐམ་ཞིང་རྣམ་འགྱུར་ཡང་གང་ལེགས་བཏོན་པའི་གོམས་སྲོལ་ཡོད།སྐབས་དེར་ག་དུས་ཡིན་ཡང་ངས་སོ་སོའི་བརྩེ་ཆེན་གྱི་མ་ཡུམ་མཆོག་ཡིད་ལ་འཁོར་ཞིང་ཡ་ཆུང་གི་སེམས་སྐྱ་མོ་དེའང་ཧ་ཅང་ཉམས་ཆུང་དང་དྲན་གདུང་གི་མནར་བཞིན་སོབ་སོབ་ཆགས་ཀྱི་ཡོད་ལ།སྐབས་དེ་ནས་བཟུང་ངས་ཀྱང་ཨོ་གླིང་སར་ཕྱིའི་ཁོར་ཡུག་ཏུ་ཡར་ལྷ་བླ་མར་མཆོད་སའི་ཁོར་ཡུག་ཆེར་མེད་ལ།མར་སྤྲང་ཚོགས་ལ་སྦྱིན་པ་གཏོང་སའང་མང་པོ་མེད་པས་ཚེ་འདིར་ངས་གང་ཐུབ་ཅི་ནུས་ཀྱིས་རྒས་འཁོག་འདི་དག་ལ་ཞབས་ཞུ་སྒྲུབ་ན་ང་རང་ནང་པ་ཆུང་ཆུང་ཞིག་གི་ངོས་ནས་བླ་མའི་བཀའ་ལ་བརྩི་བའམ་འདི་ཕྱིར་ལས་བཟང་པོ་བསགས་སྟངས་ལེགས་པོ་ཞིག་ཡིན་ཨང་བསམ་ཞིང་།མི་ཡུལ་ལུང་པར་གཞན་དབང་སྟབས་བསྟུན་ཤུགས་ཆེན་དགོས་སྟབས་འདི་ནས་རང་ཁ་རང་གསོའམ་རང་མགོ་ཐོན་ཐབས་ཙམ་ལའང་ཉུང་མཐའ་ན་ལོ་གཉིས་གསུམ་འགོར་འགྲོ་གི་ཡོད་པ་རེད།